《涿郡先主庙二首 其二》
金朝·赵秉文

当时五丈桑，墙头摇羽葆。草木尚有情，人心不如草。

缅怀车盖翁，三顾隆中老。乾坤一草庐，鼎足事已了。

艰危奉命际，流涕出师表。一时会风云，千古事蘋藻。

野农复何知，尚说官家好。筳卜传神语，瓦釜荐行潦。

泸水耕馀村，范阳行处道。天留西日迟，地狭东风早。

风霜惨燕雁，岁月愁蜀鸟。亦复梁父吟，尘埃惊潦倒。

作者简介：赵秉文（1159～1232）金代学者、书法家。字周臣，号闲闲居士，晚年称闲闲老人。磁州滏阳（今河北磁县）人。世宗大定二十五年进士，调安塞主簿。历平定州刺史，为政宽简。累拜礼部尚书。哀宗即位，改翰林学士，同修国史。历仕五朝，自奉如寒士，未尝一日废书。能诗文，诗歌多写自然景物，又工草书，所著有《闲闲老人滏水文集》。